Einar O. Risa

Einar Ove Risa (født 16. juli 1954 i Stavanger) er en norsk forfatter. 

Risa er oppvokst og bosatt i den landlige delen av Stavanger-regionen. Han har studert litteraturvitenskap, historie og jus, og han har også bakgrunn som journalist.

Gift med Marianne Terjesen, journalist og forfatter.

Han har blant annet skrevet biografiske romaner om kjente kulturpersonligheter, som Alexander L. Kielland og Sigbjørn Obstfelder. M. Kanne & Søn er en kvartett med historiske romaner. Serien følger familien Kanne fra slutten av 1800-tallet til 2000-tallet.

Om forfatterskapet

Biografiske romaner 
Han har utgitt blant annet de fire eksperimentelle kortromanene Skygger (1995), Ring (1996), Velvære (1997) og Nasjonaldagen (1998). I 1999 kom en roman om Alexander Kielland, Mannen i speilet, mens L. C. Nielsens papirer (2000) er en roman om Sigbjørn Obstfelder. Deretter ga han ut romanene Casanovas siste erobring (2002), Likeså, skulle han si (2003), Kom, kom, hør nattergalen (2005), som er en biografisk roman om Skagen-maleren P. S. Krøyer, og Jeg går ikke ut lenger, jeg svever over byen (2006).

Romanen Moses (2014) handler om hva som hendte på Eidsvold i 1814 da forsamlingen diskuterte om den norske grunnloven skulle forby jesuitter og jøder adgang til riket, med spesiell vekt på den norsk-jødiske kjøpmannen John Moses' tilstedeværelse på Eidsvold.

Familien Kanne 
M. Kanne & Søn 1889–1922 (2008) er første bok i en kvartett med historiske romaner. Unge, danske M. Kanne ankommer Stavanger i 1889. Han vil bli fotograf og drømmer om sitt eget studio. I romanen møtes det lokale samfunnet og den store verden, blant annet det moderne gjennombruddet, første verdenskrig og utvandringen til Amerika.

I 2009 utkom andre bind – M. Kanne & Søn 1923–1943 – hvor vi blant annet blir loset gjennom historiske begivenheter som radioens spede begynnelse som massemedium, forbudstiden, børskrakket i 1929 og starten på andre verdenskrig.

I tredje bind, M. Kanne & Søn 1950–1970 (2010), starter nye kriger – Koreakrigen og Vietnamkrigen – og den sovjetrussiske satelitten Sputnik beveger seg sakte på himmelen.

Fjerde bind kom i 2011, og har tittelen M. Kanne & Søn 1980–2006.

Verkliste 
 1983: En svøbe for byen ... Artikler fra Stavanger Avis 1889, redigert av Einar O. Risa, Universitetsforlaget
 1995: Skygger (roman) 
 1996: Ring (roman)  
 1997: Velvære (roman)  
 1998: Nasjonaldagen (roman) 
 1999: Mannen i speilet, Alexander L. Kielland i Stavanger 1888-1902 (biografisk essay) 
 1999: Helvete (roman)
 2000: L.C. Nielsens papirer (roman) – om Sigbjørn Obstfelder 
 2002: Casanovas siste erobring (roman)
 2003: Likeså, skulle han si (roman)
 2005: Kom, kom hør nattergalen (roman) – om kunstmaleren Peder Severin Krøyer
 2006: Jeg går ikke ut lenger, jeg svever over byen (roman)
 2008: M. Kanne & Søn 1889–1922 (roman)
 2008: Hos blodsugerne – Peter Nansen og drømmen om det germanske kabelnett (Gyldendals julebok 2008, kulturhistorie)
 2009: M. Kanne & Søn 1923–1943 (roman)
 2010: M. Kanne & Søn 1950–1970 (roman)
 2011: M. Kanne & Søn 1980–2006 (roman)
 2012: Maskineriet. Listene – En besettelse
 2014: Moses (roman)
 2018: Mannen på balkongen (roman) Tiden
 2022: Ørretfiske. På prærien (spor) Kanne & Søn

Priser og utmerkelser 
 2001 – Nota Bene Bokpris 
 2000 – Tidenprisen

Referanser

Litteratur 
 2004 Raseriet i hendene. Et essay om Einar O. Risas forfatterskap. Av Kjetil Vikene

Kilder 
  Presentasjon av Einar O. Risa i Forfatterkatalogen på Forfattersentrums nettsider

Eksterne lenker 
  Einar O. Risa i NRK Forfatter
Digitaliserte bøker av Einar O. Risa i Nasjonalbiblioteket
Artikler av Einar O. Risa i Norart

Norske romanforfattere
Norske journalister
Personer fra Stavanger kommune